ועדת העלייה, הקליטה והתפוצות, כנסת 15, פרוטוקול מספר 131, 2001-03-19 10:00

יוסי כץ: בוקר טוב לכולם.

יוסי כץ: אני מקדם בברכה את כל חברי הוועדה ואורחיה המכובדים.

יוסי כץ: כיושב-ראש ועדת הכנסת הטרי אני מתכבד כבר להביא המלצה של ועדת הכנסת למינוי שלושה ראשי ועדות היום.

יוסי כץ: אנחנו עובדים בקצב מזורז.

יוסי כץ: האמת היא שביקשנו הארכת השהות שלנו בוועדת העלייה, הקליטה והתפוצות, וזאת לא רק משום האנשים הנחמדים שנמצאים כאן, אלא כדי שנספיק ליהנות מהתקרובת חסרת התקדים שהכינה לנו מנהלת הוועדה והצוות שלה.

יוסי כץ: לפני שאני מביא את המינוי להצבעה אני רוצה לומר מלה אחת לחברתי נעמי בלומנטל, כי אני לא בטוח שאשאר פה עד סוף הישיבה.

יוסי כץ: סגנית השר דהיום נבחרה לכנסת יחד אתי ויש לנו קשר משפחתי, אפשר להגיד, מקדמת דנא.

יוסי כץ: אני מאד שמח על הקידום שלך.

יוסי כץ: קיבלת תפקיד מצוין, אבל את היית יושבת-ראש ועדה מצוינת.

יוסי כץ: הצלחת להביא את הבעיות האמיתיות שעמן מתמודדת העלייה, הנה לכנסת, ולהשתמש בכלים הפרלמנטריים שעומדים לרשותך כדי להעלות לדיון ציבורי, תוך ניצול חיובי של הבמה הזו, ונדמה לי שהעולים החדשים נהנו מיושבת-ראש ועדה רגישה מאד לבעיות שלהם, שהצליחה גם להזיז דברים.

יוסי כץ: אני מאחל לך מלוא ההצלחה גם בהמשך הדרך.

יוסי כץ: מכובדי סגן השר לקליטת העלייה, ידידנו חבר-הכנסת יולי אדלשטיין, אני מתכבד להציג בפניכם את המלצת ועדת הכנסת למינויו של חבר-הכנסת צבי הנדל כיושב-ראש הוועדה.

יוסי כץ: במקצועו הוא בעל משק חקלאי, תושב המושב גני טל בחבל קטיף.

יוסי כץ: הוא שימש בעבר כראש מועצה אזורית חוף עזה והוא מילא תפקידים נוספים אחרים.

יוסי כץ: מעבר לכך שצבי הוא יליד אותה שנה שאני נולדתי בה, 1949, וכנראה שאם היינו עושים מאמץ מיוחד היינו יכולים לדבר בהונגרית, הוא מייצג את ההתיישבות.

צבי הנדל: הוא בחור מוכשר, וזהו.

יוסי כץ: אומר לך דבר אחד שלדעתי הוא מאד חשוב.

יוסי כץ: אתה מייצג בכנסת הזאת, בין היתר, את תושבי יש"ע, ואני חושב שלייצוג הזה יש בהחלט משמעות מיוחדת במינה, וצריך לומר את זה.

יוסי כץ: לא רק שאתה מייצג את תושבי יש"ע, אתה נכנס לתפקיד של יושב-ראש ועדת העלייה, הקליטה והתפוצות, ואני משוכנע שתצליח לשלב את התכונות האלה ואת הכישורים האלה בעבודת הוועדה.

יוסי כץ: אני מבקש מחברי הוועדה לקבל את המלצת ועדת הכנסת, וברשות

יוסי כץ: כם אני מעלה זאת, לפי הפרוטוקול, להצבעה.

יוסי כץ: מי בעד בחירתו של חבר-הכנסת צבי הנדל ליושב-ראש הוועדה?

יוסי כץ: מי נגד?

יוסי כץ: בעד - רוב נגד - אין בחירתו של חבר-הכנסת צבי הנדל ליו"ר ועדת העלייה, הקליטה והתפוצות, נתקבלה.

יוסי כץ: אני מאחל לך בריאות טובה.

יוסי כץ: כפי שהצלחת להתגבר על המכאובים ועל הקשיים ולשאת אותם יום-יום, אני מאחל לך כניסה מוצלחת לוועדה.

יוסי כץ: הבמה שלך וראשות הוועדה שלך.

צבי הנדל: אנחנו נשמע מספר חברי כנסת ואחר-כך את הנואמת המרכזית.

צבי הנדל: חבר-הכנסת אופיר פינס-פז, בבקשה.

אופיר פינס-פז: אני מתנצל שאנחנו הולכים לוועדת החוקה, חוק ומשפט, כי גם שם הולך להיות טכס, כנראה פחות מרשים מבחינת מה שיש על השולחנות.

אופיר פינס-פז: קודם-כל לנעמי, היה לי הכבוד והעונג להיות חבר הוועדה הזאת לאורך כל התקופה שהיית יושבת-ראש הוועדה, ואני אומר את זה בלי כחל וסרק.

אופיר פינס-פז: אני חושב שניהלת את הוועדה בצורה עניינית מאד, עם כל הנשמה.

אופיר פינס-פז: התעניינת בנושאים, השקעת בהם.

אופיר פינס-פז: עד כמה שאני יודע את לא באת כעולה חדשה, ואת טיפלת בנושאים באותנטיות רבה מאד, באכפתיות עצומה, בענייניות, ולפי דעתי גם בממלכתיות, גם בתקופה שהיית בקואליציה וגם בתקופה שהיית באופוזיציה, ואני רוצה להודות לך על כך שהוועדה תפקדה כפי שתפקדה.

אופיר פינס-פז: גיליתי בה ענין רב מאד, ואני רוצה לאחל לך הרבה מאד הצלחה בתפקידך כסגנית שר התשתיות.

אופיר פינס-פז: אותך, צביקה, אני רוצה לברך ולאחל לך הרבה מאד הצלחה.

אופיר פינס-פז: אתה תמצא כאן חברים בוועדה שהם חברים ממש קבועים שהולכים עם הוועדה כנסת אחר כנסת מתוך ראיית חשיבות הנושא.

אופיר פינס-פז: אני בטוח שתמצא בנו, ודאי בי, שותף נאמן בכל מה שקשור לדאגה לעלייה לארץ, לקליטת העולים בארץ, למאבקים למען עלייה לארץ ובכל הנושאים האחרים.

אופיר פינס-פז: אני מאחל לך הרבה מאד הצלחה, הרבה מאד ענין, ושנצליח ביחד לקדם את נושא העלייה והקליטה בישראל.

צבי הנדל: תודה.

בנימין אלון: אדוני היושב-ראש, אם אפשר, אנחנו הולכים עכשיו לחילופי יושב-ראש ועדת החוקה, ואני מבקש גם להגיד משפט אחד, אם תרשה לי.

בנימין אלון: אני חושב שצבי הנדל, כפי שאני בכל אופן תופס, זה ציונות כשני מרכיבים: התיישבות ועלייה, עלייה והתיישבות, שאינו מכיר נוסחה אחרת של ציונות, וצבי הנדל זאת התיישבות.

בנימין אלון: עכשיו יש לו הזדמנות אדירה להתעסק בעלייה.

בנימין אלון: הוא עסק בזה בכל מיני תחומים, אבל ממש בצורה אינטנסיבית, אני חושב שזה דבר גדול מאד-מאד.

בנימין אלון: בהצלחה, ושתזכה שבימי כהונתך זו כיושב-ראש הוועדה נחזה בנס עלייה שחזינו, והלוואי שהוא ישוב אלינו שוב.

אופיר פינס-פז: אמן.

צבי הנדל: אנחנו רוצים להרים כוסית – לחיים.

צבי הנדל: לחיים לסגנית השר.

יוסי כץ: בהצלחה נעמי.

יורי שטרן: אני מסתובב בוועדה הזאת, כך או אחרת, לפחות 16 – 17 שנה.

יורי שטרן: אף פעם לא הייתי חבר בוועדה, וגם היום אני לא חבר בוועדה, אני מבקר קבוע בה.

יורי שטרן: אני עבדתי בצורה זו או אחרת עם כמה יושבי-ראש, החל מעוזי ברעם אם אני לא טועה, או גאולה כהן, אני לא זוכר מי מהם היה בתקופה שנכנסתי לפעילות, ועוד ועוד.

יורי שטרן: עוזי לנדאו היה חבר פעיל בוועדה, היו יושבי-ראש שונים וטובים תמיד.

צבי הנדל: מי הביא את העלייה הכי גדולה?

יורי שטרן: לא יושב-ראש של שום ועדה הביא את העלייה, אבל חלק מהאנשים שיושבים פה קצת תרמו לזה.

יורי שטרן: אני חושב שהיית יושבת-ראש ועדה הטובה מכל אלה שראיתי ועבדתי אתם בשנים אלה, מבלי לפגוע באף אחד מהם.

יורי שטרן: גם הייתי עד לדרך ארוכה מאד שעברת מהכנסת הקודמת כשהתחלת להיות יושבת-ראש הוועדה והיית רחוקה מאד מההוויה והחוויה של עלייה, ולקח לך זמן להיכנס אל תוך העולם הלא פשוט הזה.

יורי שטרן: אני מלא הערכה.

יורי שטרן: לא פעם כולנו דיברנו בינינו עד כמה שאת, במקרים רבים מאד, שברת את הסטיגמות שהיו לך, כמו שיש לרוב הציבור הישראלי.

יורי שטרן: שינית עמדות, היית פתוחה מאד, היית מאד אמפתית למה שאנשים הביאו אתם ולכן היית כל-כך טובה, שבאמת לא באת מתוך איזו שהיא עמדה 'אני יודעת, אני אכתיב להם ואני אראה להם, אני אסביר להם ואני אלמד אותם'.

יורי שטרן: לא מתנשאת, אבל זה מעבר לחוסר התנשאות.

יורי שטרן: זה גם יכולת לספוג את המידע החדש, לשנות, להשתנות, ללמוד וללכת עם החיים בעולם שהוא מבחינת רוב הציבור הישראלי גטו, עולם סגור עם כללים משלו, עם בעיות משלו.

יורי שטרן: קודם-כל אני רוצה להודות לך.

יורי שטרן: אני חושב שעשית עבודה מאד חשובה וקבעת סטנדרד אחר ליו"ר הוועדה.

יורי שטרן: אני מאד מקווה ואני בטוח שעמיתי וחברי לסיעה בכנסת "האיחוד הלאומי – ישראל ביתנו" צבי הנדל יעמוד על אותה רמה שכבר קבעת.

יורי שטרן: יש לו כל הנתונים לכך.

יורי שטרן: רק עכשיו גיליתי שאנחנו ילידי אותה שנה, כי גם אני יליד 1949, ולא ידעתי שצבי לא נולד בארץ.

יורי שטרן: חשבתי שהוא צבא, חקלאי.

יורי שטרן: אבל זאת עבודה ציונית פר-אכסלנס ואתה בנוי לעבודה ציונית ויש בך כל הנתונים לשלב כמה וכמה עולמות שחייבים להיפגש ולהתחבר על-מנת שהמפעל הזה יצליח.

צבי הנדל: תודה.

נעמי בלומנטל: תודה רבה.

צבי הנדל: אדוני סגן שר העלייה והקליטה, בבקשה.

יולי יואל אדלשטיין: לפני חמש שנים קיבלתי את משרד הקליטה.

יולי יואל אדלשטיין: לא היה לי מושג ירוק איך עובדים עם ועדה בכנסת, למה בעצם לצפות.

יולי יואל אדלשטיין: אמר יורי שנעמי היתה רחוקה אולי מנושא קליטה, אבל ודאי לא מנושא הכנסת, ואני חושב שאפשר לומר שמצאנו איזה שהוא מודוס אופרנדי לא על-מנת שלך יהיה שקט ולי יהיה שקט אלא על-מנת שנוכל באמת לקדם את אותם נושאים שאני לא מעלה על הדעת שלמישהו יש ספק שמאד רצית לקדם בקדנציה הקודמת שלך ובקדנציה הנוכחית שלך בוועדת העלייה והקליטה.

יולי יואל אדלשטיין: כל המלים היפות כבר נאמרו.

יולי יואל אדלשטיין: אני רק מצטרף לכל מלה שנאמרה לגבי מעלותייך כאן, אני בטוח גם בתפקיד הבא.

יולי יואל אדלשטיין: לצבי הנדל אני רוצה לומר שתשים לב לתופעה מעניינת.

יולי יואל אדלשטיין: זאת אכן ועדת עלייה, ממנה כולם עולים.

יולי יואל אדלשטיין: הנה נעמי לסגנית שר, יורי שטרן לסגן שר, נודלמן לסגן יושב-ראש הכנסת.

יולי יואל אדלשטיין: כלומר, כולם עולים מפה.

יולי יואל אדלשטיין: אז פשוט, לתוכניות הבאות.

מרינה סולודקין: זה נכון.

יולי יואל אדלשטיין: אם לא תצליח לבנות שיתוף-פעולה בינינו, בין משרד הקליטה לוועדה, כפי שהיה בינינו לבין הוועדה בתקופתה של נעמי בלומנטל, אז אני אומר לך כבר עכשיו, בכנסת הבאה אני אשקול לקחת את אותה ועדה שמפקחת כאן על נושא החקלאות ואני "אמרר" לך את החיים.

יולי יואל אדלשטיין: ברוח טובה זו אני מאחל לך המון הצלחה.

צבי הנדל: תודה.

משה גפני: אני לא חבר הוועדה אבל אני מייצג כאן את יהדות התורה ומפעם לפעם אני מגיע מכיוון שפה מאד מעניין.

משה גפני: כי ועדת העלייה והקליטה איננה ועדה שיכולה להביא עלייה.

צבי הנדל: אנחנו נפתיע אותך.

צבי הנדל: יחד עם הסוכנות, כמובן.

משה גפני: אתה מסוגל לכל, אבל באופן תיאורטי נראה שהעלייה שכולנו מברכים עליה נוצרה מכוח נסיבות אחרות, שאנחנו שמחים עליהן, אבל ועדת העלייה והקליטה יכולה, וזה תפקידה, לגרום לכך שהעלייה הזאת אכן תתאקלם בהוויה ובחברה הישראלית שמאד שסועה ומאד מפולגת.

משה גפני: זה לא סוד שיש בעיות בגלל הבדלים שונים, בגלל תרבויות שונות, שבאו לידי ביטוי בוועדה זו וחברת-הכנסת נעמי בלומנטל, סגנית השר היום, עם כל הוויכוחים שהיו כאן, בסופו של דבר הגיעו כאן להסכמות בדברים רבים, כי הוועדה הזאת היתה כור היתוך, שעם כל הוויכוחים בסופו של דבר הגיעו להסכמות ולדברים שהיה חשוב שהוועדה תעשה את זה, והיא עשתה את זה, ונעמי עשתה את זה באופן המיוחד שלה.

משה גפני: אני מאד שמח על כך ושמחתי תמיד להיות כאן.

משה גפני: אני מאחל לך הצלחה ושמהר מאד תהיי גם שרה, מפני שזה מגיע לך, ושתצליחי לטובת כולנו.

משה גפני: אני לא כל-כך מכיר את יושב-ראש הוועדה הנכנס, אבל אני משער שהוא הולך מאד הצליח.

משה גפני: כי כל מה שעשית עד היום, במיוחד בנושא שאני מאד חושב שהיית בזה צודק יותר מרבים אחרים, גם במפלגתך וגם במפלגות אחיות לך, אני חושב שהזכות הזאת תלווה אותך גם בעבודה הזאת, שהיא מאד-מאד חשובה.

משה גפני: הוועדה הזאת, אם לא יודעים את זה, זו אחת הוועדות החשובות של הכנסת.

משה גפני: זו ועדה, כפי שאמרתי, עוסקת בחלק גדולה מהאוכלוסייה שהם עולים חדשים.

משה גפני: היום אני כבר לא יודע בדיוק מה ההגדרה של עולה חדש – חמש, עשר, 15 שנה.

אלכסנדר צינקר: 25 שנה.

משה גפני: הגבולות האלה מיטשטשים, ומה שנשאר אלה הבדלי השקפות עולם, שתפקידה של הוועדה הזאת לגשר בין השקפות העולם השונות, ואתה תדע לעשות את זה לפי דעתי בצורה הטובה ביותר.

משה גפני: אני מציע שלא יאיימו עליך בנושא החקלאות.

יורי שטרן: גפני סוגר חשבון עם כולם.

משה גפני: על-כל-פנים, אני מאחל לך הצלחה רבה בתפקיד הזה.

משה גפני: אני מאחל לך שתצליח כאן מהר מאד ותתקדם הלאה.

משה גפני: תודה רבה.

צבי הנדל: תודה.

נעמי בלומנטל: תודה.

אבשלום וילן: אני רוצה לברך את נעמי בסיימה את התפקיד.

אבשלום וילן: אני מצטרף לקודמי ורוצה לומר שעשית עבודה מאד יפה.

אבשלום וילן: אמנם יחסר לנו פה קצת חבר-הכנסת הלפרט כדי להכניס ACTION לדיונים --

משה גפני: לא, הוא כאן.

אבשלום וילן: -- אבל נעמי ידעה לנווט אותו יפה.

מרינה סולודקין: לנעמי זאת לא בעיה.

אבשלום וילן: אני מקווה שיישאר לך מרחב מספיק גדול לסדר גני חיות, להיכנס לעבודה.

נעמי בלומנטל: להשאיר את הספארי באמצע הדרך.

אבשלום וילן: כן, בדיוק.

אבשלום וילן: אבל כעת אני רוצה לומר שעשית עבודה יפה, ובהצלחה.

אבשלום וילן: צבי, קודם-כל איימו לא רק עליך, אני רואה את זה כאיום משותף עלינו.

אבשלום וילן: כל מיני אנשים עומדים פה בתור ללובי החקלאי.

אבשלום וילן: יש מקומות, כי חלק גדול מחברי הלובי החקלאי, ודווקא מהימין, נעשו עכשיו שרים, מראש הממשלה ודרומה, כך שהמקומות התפנו ואתם מוזמנים, ועכשיו גם הקליטה בידינו, ועוד הרשימה פתוחה.

אבשלום וילן: כך שאתם מוזמנים להצטרף.

אבשלום וילן: אבל אני חושב שהאתגר הגדול שלך יהיה דווקא, אם מדברים על עלייה, כל נושא העלייה מארצות המערב.

אבשלום וילן: שם יש רפורמים, קוסרבטיבים, ולא מעט קונפליקטים.

אבשלום וילן: אבל בסופו של דבר איפה הם מאגרי העלייה, אז לפי דעתי היום, לפחות לגבי המספרים, שם יש היום פוטנציאל גדול, ואני מאחל לך שבתקופתך באמת יתחילו להגיע – גם היום מגיעים, אבל יחסית רק הטובים – זרמים גדולים שנוכל להתמודד עם זה ואז באמת נראה את ההתגשמות שרוב העם היהודי מגיע לארצו.

מיכאל נודלמן: היה לי הכבוד לעבוד קדנציה וחצי עם נעמי בלומנטל.

מיכאל נודלמן: למרות שפה תמיד מדברים על דברים קשים, היה קל לעבוד עם נעמי.

מיכאל נודלמן: זה גם כיף לעבוד בדברים קשים כמו פנים, חוץ, אבל העבודה נעשתה כמו שעון.

מיכאל נודלמן: אני אומר תודה לנעמי ומאחל לך כל טוב במשרד התשתיות.

מיכאל נודלמן: לא צריך לשמוע מה מדברים על איווט.

מיכאל נודלמן: הוא איש רציני שיודע מה הוא עושה.

מיכאל נודלמן: אני רוצה להגיד כמה מלים על היושב-ראש החדש.

מיכאל נודלמן: בקדנציה הקודמת עבדתי אתו בוועדת הכספים וראיתי איך הוא עושה את כל הדברים במרץ, בהגנה על העניינים של החקלאים, המתיישבים.

מיכאל נודלמן: אבל עכשיו אני מכיר את צבי יותר טוב, אנחנו בסיעה אחת.

מיכאל נודלמן: אני מכיר אותו כאדם קצת אידיאליסט אבל יש לו אידיאולוגיה של התיישבות ואידיאולוגיה של ציונות ועלייה.

מיכאל נודלמן: אני חושב שהתפקיד הזה מתאים לצבי ואני מאחל לך הצלחה גדולה, ואם יהיה קשה, אנחנו פה עם הגב שלנו.

צבי הנדל: תודה.

נעמי בלומנטל: תודה רבה.

מרינה סולודקין: אני רוצה לומר לכם שהיום הוא יום קשה מאד בשבילי להיפרד מנעמי בלומנטל לאחר תקופה שלמה.

מרינה סולודקין: חמש שנים היינו יחד, מ-1996 עד 2001, ואני רוצה לומר לכם שלדעתי הוועדה הזאת היתה הכי מוצלחת בכנסת.

מרינה סולודקין: עבדתי בכמה ועדות.

מרינה סולודקין: זו ועדה מאד מיוחדת ונעמי ביצעה את תפקיד היושב-ראש במצוינות יתר.

מרינה סולודקין: לא היה קל לנעמי, כי כשהיא הגיעה לוועדה בפעם הראשונה בכנסת היו חברי כנסת שייצגו את העולים.

מרינה סולודקין: היא למדה הרבה ואנחנו למדנו יחד אתה, ואני חושבת שהיו רגעים של ממש הצלחות.

מרינה סולודקין: את זוכרת, נעמי, את הפרשה של הכסף היהודי, שאנחנו הצלחנו להסביר לממשלה שכסף שנעלם בדרך ממוסקבה, מקייב ומחארקוב לארץ, המדינה צריכה להתערב ולעזור לאנשים.

מרינה סולודקין: אני חושבת שזו היתה אחת ההצלחות הגדולות של הוועדה.

מרינה סולודקין: כל העניינים של נכים, החטופים מצ'צ'ניה – זאת היתה הוועדה היחידה בכנסת שהיתה מוכנה לדבר על דברים קשים, החטופים והנעלמים בצ'צ'ניה בשנים האחרונות.

מרינה סולודקין: אני בטוחה, נעמי, שאם יכולת לעבוד עם ועדה שעוסקת בנושאים כל-כך מורכבים וקשים, במשרד התשתיות יהיה לך קל לעבוד עם אביגדור ליברמן.

מרינה סולודקין: אני רוצה לאחל ליושב-ראש החדש שימשיך לתרום.

מרינה סולודקין: אנחנו כאן מוכנים לעזור, וכל המפלגות של העולים, שגם יש צירוף בין ישראל ביתנו לאיחוד הלאומי, יודעים איך לעבוד ואנחנו מצפים להישגים חדשים.

מרינה סולודקין: תודה רבה.

נעמי בלומנטל: תודה רבה.

גנדי ריגר: אני רוצה לברך את נעמי בלומנטל ואת צבי הנדל.

גנדי ריגר: אני לא יודע מה צריך לעשות עכשיו קלנטירסקי, כי יש הצעת חוק של נעמי בלומנטל - - -

נעמי בלומנטל: המנטרלים של קלנטירסקי.

גנדי ריגר: כן.

גנדי ריגר: אנחנו חייבים עכשיו לסיים את כל הדברים שהתחלנו לעבוד עליהם יחד ולהתחיל לטפל בבעיות חדשות.

גנדי ריגר: יש הרבה בעיות, יש לנו הרבה עבודה, ואני חושב שביחד אנחנו יכולים לעשות, אם יהיה לנו רצון.

אריה אזולאי: קודם-כל אני רוצה להביא את ברכתו של סלי מרידור, יושב-ראש הסוכנות היהודית, שבשעה זו מתקיימת ישיבת הנהלה, אבל אנחנו רואים מאד בעצם השותפות הבכירה של הסוכנות היהודית עם הוועדה הזאת ולכן הנוכחות שלנו היא כמעט מתמדת, על כל המערכות שלנו, גם בנושאים של קליטה בארץ אבל גם בנושאים שיכולים לעודד עלייה מארצות המערב.

אריה אזולאי: אנחנו מצאנו ואני משוכנע שנמשיך למצוא בנעמי שותפת שטח, שביקרה הרבה בשטח, בכל מרכזי הקליטה, בכל העליות, בליווי לא רק הנוצץ והמצליח אלא גם בשימת האצבע על הכאבים הקשים שמלווים תהליך של עלייה וקליטה, זה המשבר שעובר כל אחד מאתנו שעלה.

אריה אזולאי: לכן התאכזבנו שנעמי לא נבחרה לשרת הקליטה, שבשבילנו היה תהליך טבעי.

נעמי בלומנטל: אנחנו נעבוד יחד עם יולי.

אריה אזולאי: אני מאמין באמונה שלמה שהאוזן הקשבת והעידוד שקיבלנו מנעמי ימשיך לשלוט.

אריה אזולאי: חבר-הכנסת וילן דיבר על עלייה מארצות המערב.

אריה אזולאי: בישיבה האחרונה של חבר הנאמנים קיבלנו החלטה אסטרטגית להגביר את פעולתנו בשלוש ארצות מהמערב: ארגנטינה, צרפת ובדרום אפריקה, שם יש חלון הזדמנויות של עלייה מהמערב, מעבר למדינות חבר העמים, וזה לא ייעשה בלי שוועדת העלייה והקליטה לא תלחץ יחד אתנו על כמה שינויים תחוקתיים, כי אידיאולוגיה היא מרכזית, במערב זאת עלייה מתוך בחירה, והמדינה צריכה גם למשוך וגם להקל.

אריה אזולאי: אני מאחל ליושב-ראש החדש לפרוץ דרכים גם של עלייה וגם של התיישבות, ואנחנו שותפים מבחינה זאת.

אריה אזולאי: אמרו עלייה והתיישבות – זאת הסוכנות היהודית.

אריה אזולאי: גם ב"בורד" האחרון קיבלנו החלטה אסטרטגית להחזיר את הסוכנות לנושא ההתיישבות, בעיקר במקומות שאנחנו צריכים לחזק כדי שאפשר יהיה לשלב את העלייה עם ההתיישבות.

אריה אזולאי: אם כן, נאחל לך הצלחה.

אריה אזולאי: אנחנו עומדים לרשותך.

יורי שטרן: עלייה לקרקע, תרתי משמע.

אריה אזולאי: כן, בהחלט.

אריה אזולאי: אנחנו קוראים לזה יישוב הארץ.

אריה אזולאי: פעם קראו לזה התיישבות ועלייה.

אריה אזולאי: אנחנו קוראים לזה עכשיו יישוב הארץ ועלייה, והקליטה היא בהחלט מרכזית.

אריה אזולאי: נעמי, נמשיך לשתף פעולה.

אריה אזולאי: וליושב-ראש החדש כל הברכות והתמיכה מהסוכנות היהודית.

אריה אזולאי: תודה רבה.

נעמי בלומנטל: תודה.

צבי הנדל: תודה רבה.

צבי הנדל: מייק רוזנברג, בבקשה.

מייק רוזנברג: אני אקצר, כי רוב הדברים נאמרו כבר.

מייק רוזנברג: אנחנו כשותפים למעשה העלייה שמחנו מאד לעבוד בשיתוף פעולה אתך, נעמי.

מייק רוזנברג: אני אומר, באמת היית יושבת-ראש טובה ושותפה לעבודה, ואני מקווה שאנחנו גם עזרנו לך כמו שאת עזרת לנו בכל מיני דברים.

מייק רוזנברג: לשר הקליטה – אני לא אתרגל לקרוא לך סגן שר הקליטה - - -

יולי יואל אדלשטיין: בדרגה אישית.

מייק רוזנברג: אני מברך אותך.

מייק רוזנברג: כבר הוכחנו שהיה שיתוף-פעולה בין מח' העלייה והקליטה שלנו ובין משרד הקליטה.

מייק רוזנברג: אותך, היושב-ראש החדש, אני עוד לא מכיר, אבל אני בטוח שאנחנו נכיר כשותפים לעבודה ואני מברך אותך בהצלחה, כי ההצלחה של הוועדה הזאת כמו ההצלחה של הסוכנות היהודית וכמו הצלחה של משרד הקליטה זו הצלחה של המדינה כולה.

צבי הנדל: תודה.

צבי הנדל: גב' בר-און, בבקשה.

רות בר-און: נעמי, את יודעת, עבורנו את כבר היית שר התשתית, התשתית האנושית, וזאת אמת.

רות בר-און: משום שגם מבחינה אישית, מבחינה אנושית, קשה לתאר איזה גיבוי ואיזו שותפות היו לנו מהיושבת-ראש הזאת.

רות בר-און: מדובר גם במתנדבים וגם בעולים חדשים, וגם כאלה שהם מתנדבים ועולים חדשים.

רות בר-און: כיוון שאנחנו, לדאבוני הרב, נפגשים תמיד בנושאים של כאב וסבל של עולים ומצוקה קשה ושכול, אז ברגעים האלה זה זמן שונה.

רות בר-און: זאת אומרת, זמן של כאב, זמן של משבר הוא אחר מכל זמן כרונולוגי אחר, ואז צריך את המיידיות, אז צריך את הגיבוי, אז צריך את המחוייבות ואז צריך לדעת שיש על מי להישען, וזה תמיד היה לנו.

רות בר-און: בשם כל הנוגעים בדבר תודה רבה, נעמי, על הכל.

רות בר-און: ליושב-ראש החדש, בהצלחה רבה.

רות בר-און: וכמו שאמרתי לך באופן אישי, ונעמי יודעת את זה, אני חושבת שפה יש תשתית מקצועית יוצאת מן הכלל שיושב-ראש, בין היושבת-ראש היוצאת לבין היושב-ראש החדש יכול להישען, וגם זאת דוגמה של מקצוענות לשמה, של "סיביל סרבנט" מההיבט החשוב ביותר והטוב ביותר שיכול לשמש דוגמה לאחרים.

רות בר-און: תודה רבה לכם.

נעמי בלומנטל: תודה רבה.

צבי הנדל: תודה.

צבי הנדל: גב' מלה תבורי מלשכת הקשר, בבקשה.

מלה תבורי: בתור המשרד הממשלתי המביא את העלייה מברית-המועצות לשעבר אנחנו רואים בעצמנו שותף מקצועי לעשייה של הוועדה הזאת.

מלה תבורי: תמיד מצאנו בנעמי גורם מבין ומתייעץ.

מלה תבורי: לא פעם בלילה נעמי מתקשרת אלינו ואנחנו אליה.

מלה תבורי: ראינו בה עזר רב, ואני מקווה שגם סיפקנו את הפן המקצועי של העשייה המשותפת.

מלה תבורי: בשם ראש הארגון, צבי מגן, אני רוצה לברך אותך ובשמי בפסוק "רבות בנות עשו חיל ואת עלית על כולנה", שזה גם עלייה וגם שבח אישי.

מלה תבורי: ליושב-ראש החדש חבר-הכנסת צבי הנדל אני רוצה להציע אותו שיתוף-פעולה מול האתגרים הלא פשוטים בכלל העומדים בפנינו כשאנחנו באים להתמודד עם המשך אותה עלייה, הן מחבר המדינות והן של יוצאי חבר המדינות המפוזרים כיום בתפוצות תבל, וגם אותם, כפי שהוזכר פה, יש מקום להחזיר הביתה.

מלה תבורי: ברכות להצלחה.

נעמי בלומנטל: תודה רבה.

נעמי בלומנטל: תמסרי לצבי.

צבי הנדל: תודה רבה.

צבי הנדל: חברת-הכנסת סופה לנדבר, בבקשה.

סופה לנדבר: צבי, אל תיפגע, אני אתחיל מנעמי.

סופה לנדבר: נעמי, כאשר אנחנו מסמנים את העשור הראשון של העלייה הזאת בארץ את מסמנת בדיוק חצי קדנציה.

סופה לנדבר: יכול להיות שבשבילך זו היתה כמו קדנציה שלמה, כמו העשור שהעלייה הזאת עברה במדינה, בגלל שיחד אתנו ועם שותפים שלך בוועדת העלייה והקליטה, יחד עם סגני השרים, שגם אותם אני מברכת, ויחד עם עלייה כל-כך מסיבית את עברת את כל הבעיות שעברנו אנחנו ועברו עלינו.

סופה לנדבר: אני רוצה להזכיר לך שפעם היה בינינו ריב או מתח בוועדה, ואני יצאתי.

סופה לנדבר: שאלו אותי: למה שם כעסתי ופה אני מחייכת?

סופה לנדבר: אמרתי: כולנו שחקנים בבמה הזאת, אלא שהיא למדה משחק ואני נולדתי כזאת.

סופה לנדבר: אני רוצה להגיד לך שלמדת טוב מאד לשחק במגרש הפוליטי ובמגרש האנושי, כי זה דבר כל-כך חשוב לכל פוליטיקאי שזה הופך להיות חלק מהחיים.

סופה לנדבר: אני רוצה לאחל לך, כמו שהצלחת פה שתצליחי גם במשרד התשתיות.

סופה לנדבר: הימים האחרונים היו קשים בשבילך ואני מאמינה שתהיה לך תחושה הרבה יותר קלה מפני שאת ראויה לתפקיד.

סופה לנדבר: יכול להיות שאת ראויה לתפקיד עוד יותר גדול, אבל מגיע לך ואנחנו נעקוב אחרי כל דבר שתעשי ואני מאמינה שתעשי למען מדינת ישראל לא פחות אלא יותר ממה שהספקת לעשות פה.

סופה לנדבר: לך, צבי, אני רוצה להגיד שאנחנו עברנו פה עם נעמי, כמו שמרינה וחברי כנסת אחרים אמרו, עברנו ימים קשים.

סופה לנדבר: גם השאירו לך.

סופה לנדבר: יכול להיות שיהיו לך ימים טובים, ימים קשים.

סופה לנדבר: בעתון "ידיעות אחרונות" קראתי היום שכתבו "מוות לרוסים" על אחת החנויות בעיר אשדוד.

סופה לנדבר: זאת אומרת שהחברה כבר מלאה המון סיפוק מהעלייה שהגיעה בעשור האחרון, אבל עם הסיפוק יש המון בעיות שצריך לפתור אותן, ואני מאמינה שננסה לפתור אותן יחד.

נעמי בלומנטל: עם שכר-דירה בהוסטלים.

סופה לנדבר: טיפלנו בהרבה מאד דברים בשיתוף-פעולה עם הסוכנות היהודית ועם משרד הקליטה.

סופה לנדבר: אני מאמינה שהפעם יולי יעשה את זה עוד יותר בשיתוף-פעולה מאשר בעבר, וכבר דיברנו אתו על כך.

סופה לנדבר: כולנו מלאי רצון, אבל גם מלאי נסיון, ואני מאמינה שהנסיון הזה יביא לנו יותר תוצאות.

סופה לנדבר: אני מאחלת לך המון-המון הצלחה, גם לך נעמי, ולסגני השרים – יורי שטרן ויולי אדלשטיין.

סופה לנדבר: אני חושבת שיולי הוא שר הקליטה, כי אנחנו מקבלים אותך כשר.

סופה לנדבר: אני מאחלת לכולכם הצלחה.

שמואל הלפרט: אני רוצה להצטרף לברכות למשמר היוצא ולמשמר הנכנס, ליושבת-ראש היוצאת גב' נעמי בלומנטל, שפעלה במשך כל השנים עם הרבה מאד מרץ, תבונה ויושר, בצורה אובייקטיבית.

שמואל הלפרט: הוועדה הזאת היא מאד-מאד חשובה.

שמואל הלפרט: נושא העלייה והקליטה הוא אחד הנושאים החשובים ביותר במדינת ישראל, בעיקר הקליטה, כי צריך לדאוג לתעסוקה לעולים, במיוחד בתקופה של אבטלה אלה דברים לא פשוטים, ונעמי התמודדה עם הדברים האלה בהצלחה רבה מאד.

שמואל הלפרט: אני מאחל לה עכשיו הצלחה בתפקיד החדש.

שמואל הלפרט: אני רוצה לאחל הצלחה גם ליושב-ראש הנכנס, המשמר הנכנס כצבי, ואני בטוח, על סמך ההיכרות שיש לי אתו, שהוא בוודאי יצליח בעזרת השם.

שמואל הלפרט: ברכות גם לסגני השרים, לסגן השר יולי אדלשטיין שחוזר לתפקידו הטבעי.

שמואל הלפרט: אני מקווה שהוא בעזרת השם יצליח, וגם לסגן השר יורי שטרן.

שמואל הלפרט: אני מרשה לעצמי להציע, ויכול להיות שהדבר הזה יקומם קצת חלק מהאנשים, אבל לא זו הכוונה שלי.

שמואל הלפרט: כמו שהסוכנות היהודית יש לה שם לוואי, הסוכנות היהודית לישראל, ולא בכדי היא נקראת הסוכנות היהודית.

שמואל הלפרט: להוסיף מלה לוועדת העלייה והקליטה – ועדת העלייה והקליטה של יהודים.

שמואל הלפרט: אני חושב שכולנו יכולים להסכים לדבר הזה, כי בסופו של דבר כולנו מעוניינים בעלייה, אבל בעלייה יהודית.

שמואל הלפרט: תודה רבה.

צבי הנדל: תודה.

צבי הנדל: חבר-הכנסת בריילובסקי, בבקשה.

יורי שטרן: ועדה לעליית היהודים וקליטה של כו-לם.

ויקטור בריילובסקי: אני רוצה לברך את נעמי בלומנטל לתפקידה החדש ולהזכיר שאני עבדתי יחד עם נעמי בלומנטל כמעט שנתיים, וכל פעם כשהיתה איזו שהיא בעיה, פניות, שם משהו קרה, פה משהו קרה, תכף ומיד קיבלתי תשובה חיובית, תמיכה, ואנחנו עשינו מה שהיה ביכולתנו לעשות, וכך היה תמיד.

ויקטור בריילובסקי: אני מקווה שהיושב-ראש החדש, צבי הנדל, יילך באותה דרך וכבר כתבתי לך שני מכתבים.

צבי הנדל: עוד לא קיבלתי אותם.

ויקטור בריילובסקי: לא קיבלת, כי אתה עוד לא בתפקיד.

ויקטור בריילובסקי: עוד פעם יש בעיה עם תוכנית קמ"ע, עוד פעם יש בעיה פה ובעיה שם, אז יש מה לעשות ויש על מה לדבר.

ויקטור בריילובסקי: אני רוצה לברך גם את סגני השרים החדשים, את סגן השר, או כמעט שר, ידידי יולי אדלשטיין ואת סגן השר יורה שטרן, ושהכל יהיה בסדר.

נעמי בלומנטל: תודה רבה.

צבי הנדל: תודה רבה.

צבי הנדל: מר מריו לב, בבקשה.

מריו לב: כיושב-ראש התאחדות עולי אמריקה הלאטינית אני רוצה לומר שלאנשים האלה אנחנו הפסדנו את ראשות ועדת העלייה והקליטה.

מריו לב: כאילו נעמי היתה יוצאת אמריקה הלאטינית, אנחנו זוכרים את הנושאים שהיא הביאה לשולחן ואיך היא עקבה אחריהם, ראינו בטלוויזיה בימים האחרונים את הנעדרים, שגם בנושא זה היא פעילה ובכל נושא שבאמת כואב.

מריו לב: אני בטוח שבתפקיד החדש היא תוכל גם לעזור בכל מיני פרוייקטים לקלוט עולים, אם זה פרוייקטים של תעסוקה או דברים אחרים שהמשרד שלה יטפל בהם.

מריו לב: אני מברך גם את היושב-ראש החדש.

מריו לב: יש דבר שאולי אתה עוד לא יודע, שזאת הוועדה היחידה שיש לה אלפי-אלפי מתנדבים מכל המדינות בעולם שאפשר לנצל אותם לטובה לוועדה בכל מיני נושאים שאותם רוצים לקדם לטובת העלייה והקליטה.

מריו לב: בהצלחה.

צבי הנדל: תודה.

יורי שטרן: יש דבר שהוא ברצף בין היושבת-ראש היוצאת לבין היושב-ראש הנכנס והוא הצוות המקצועי של הוועדה.

יורי שטרן: כל מי שבא לראשות הוועדה הזאת זוכה בוילמה ובציפי ובאנשים שפשוט יודעים את התחום הזה, איכפת להם, הם לא סתם פקידים בוועדה, הם באמת מנהלים אותה בנאמנות, ואני בטוח שאתה תהנה מזה, כמו שנעמי בלומנטל נהנתה.

לורן פוריס: אני רוצה לברך בשם התנועה הרפורמית ליהדות מתקדמת בארצות-הברית, התנועה בארץ, הרב אורי רגב והרב יפה את נעמי בלומנטל על שנים נפלאות של שיתוף-פעולה.

לורן פוריס: השנים האחרונות היו נפלאות עבורנו.

לורן פוריס: גם בשם מרכזי הסיוע לעולים שיש לנו בכל רחבי הארץ.

לורן פוריס: אנחנו באמת מודים לך, ובמיוחד מודים לך על זה שהוספת לשם הוועדה את המלה "והתפוצות", וזה באמת המחיש את החשיבות של התפוצות עבורך, ואני מקווה שעבור כולם.

לורן פוריס: אנחנו מודים לך על הכל ומאחלים לך המון הצלחה, ומקווים להמשך שיתוף-פעולה גם עם היושב-ראש הנכנס.

לורן פוריס: וכמובן הצלחה לסגן השר אדלשטיין, שיתקן את זה לשר, ולסגן השר יורי שטרן.

לורן פוריס: תודה רבה.

נעמי בלומנטל: תודה.

צבי הנדל: תודה.

צבי הנדל: מר משה נחום, בבקשה.

משה נחום: אני אדבר בשם עם ישראל.

משה נחום: כבוד היושבת-ראש עד היום וכבוד היושב-ראש מהיום.

משה נחום: חבר-הכנסת שטרן לקח לי את המלים מהפה.

משה נחום: הצוות שיש במשרד הזה הוא נפלא, במלה אחת.

משה נחום: גב' בלומנטל רגישה מאד למקרים.

משה נחום: זה לא מספיק להיות יושב-ראש.

משה נחום: כשהבאנו את העלייה התימנית מתימן, אחד העולים נפצע והוא סירב לתבוע את חברת הביטוח.

משה נחום: הוא טען: לא באתי לארץ-ישראל לגרום נזקים למדינת ישראל.

משה נחום: הגברת הנכבדה הזאת ירדה אליו הביתה, על מיטת חוליו, ושכנעה אותו שזאת מדינה מתקדמת, זאת לא תימן, שלא יפחד, הוא לא גורם נזקים.

משה נחום: הוא לא רצה לקבל כסף מהביטוח.

משה נחום: זאת תכונה של יושבת-ראש שלא ישבה למעלה, היא ירדה אל העם.

משה נחום: נקודה שנייה.

משה נחום: היה לנו ערב משגשג בכנסת עם הגב' מרגרט תאצ'ר ועם ג'ין קירפטריק, וכמובן ראש עיריית לאס-וגאס.

משה נחום: לא היו חברי כנסת ושרים אבל הגב' בלומנטל היתה יושבת-ראש הליכוד העולמי.

משה נחום: לשמוע את דברי השבח משלוש הנשים על אישה זה דבר לא רגיל.

משה נחום: הרי נאמר, אין אישה מקנאה אלא בירך חברתה.

משה נחום: החכם מכל אדם אמר:

משה נחום: לב חכם לימינו ולב כסיל לשמאלו.

משה נחום: וכי זה ייתכן שיש מישהו שיש לו לב חכם בצד ימין ומי שאין לו, חס ושלום, לב בצד שמאל אז הוא לא בסדר?

משה נחום: אלא אם בן-אדם מסתכל אל חברו במידה שווה.

משה נחום: כמו שהקדוש ברוך הוא הסתכל אל משה רבנו ודיבר אתו פנים אל פנים, כך הגב' נעמי בלומנטל הסתכלה אל כל אדם ואדם מלמעלה ועד פשוטי העם.

משה נחום: אני רוצה לברך אותך, גברתי.

משה נחום: ולצבי הנדל, אני תקווה שתהיה לך עשייה נפלאה כמו שהגברת הזאת עשתה.

משה נחום: תרשו לי להגיש לך שי, שעון, כי השעון תמיד מתקתק ברוח הזמן.

נעמי בלומנטל: תודה רבה.

נעמי בלומנטל: ברשותך, אני אשאיר את זה לוועדה כדי שיידעו שיש זמן - - -

צבי הנדל: תודה רבה לך.

צבי הנדל: אחרון הדוברים, מנכ"ל הפורום הציוני מר אפרים חולמיאנסקי.

צבי הנדל: בבקשה.

אפרים חולמיאנסקי: העולים החדשים שמגיעים ארצה, בניגוד לילידי הארץ, בדרך-כלל באים חסרי קשרים.

אפרים חולמיאנסקי: הם לא יודעים ברגע הקריטי למי להרים טלפון, ולא אוטומטית מקבלים גיבוי, לעומת אלה שגדלו כאן ועברו את כל המערכות, וכשמגיע הרגע הקריטי יש לעולים החדשים שאני מייצג מעט מאד מקורות של עזרה וסיוע, וחלק מהאנשים יחידי סגולה אלה יושבים בחדר הזה ואת, נעמי, היית בהחלט אחת מהם.

אפרים חולמיאנסקי: אנחנו פנינו גם כארגון וגם במקרים קשים ספציפיים בודדים.

אפרים חולמיאנסקי: במסגרת הקדנציה שלי אני זוכר סוגייה קשה מאד של אישור (?) ניהול תקין לכל הפרשה של רשם העמותות, שלהערכתנו קצת חרגו ממסגרת הטעם הטוב, וזה מאד עזר.

אפרים חולמיאנסקי: עוד דבר רציתי להגיד, שמבחינתי מסגרת ביורוקרטית קשה בדרך-כלל עורמת מכשולים לאנשים מוסמכים.

אפרים חולמיאנסקי: כשאני רואה כאן את הצוות שיושב שם, שלושה סגני שרים ואת יושב-ראש הוועדה הנכנס, אני מקבל את זה בגדר פלא.

אפרים חולמיאנסקי: הצליחו בעשייה, וזה לטובת כולנו, גם אלה שקולטים וגם אלה שנקלטים, ולטובת כל עם ישראל.

אפרים חולמיאנסקי: תודה.

צבי הנדל: תודה רבה לך.

צבי הנדל: אחרון הדוברים, חבר-הכנסת אליעזר כהן.

צבי הנדל: בבקשה.

אליעזר כהן: תודה ליושבת-ראש העוזבת, שעשתה לנו גם מסיבה מאד נחמדה אתמול.

נעמי בלומנטל: זה היה מטה עולים.

נעמי בלומנטל: זה משהו אחר.

אליעזר כהן: במסיבה היתה הפגנה של אחווה בין כל אלה שקיבלו את הסיוע הרב של הוועדה שלך.

אליעזר כהן: זה בלט וזה נראה טוב.

אליעזר כהן: לצבי אני רוצה להגיד שאני אוהב את המהלך של ראש הממשלה אריק שרון בזה שהוא הפגין אבהות לנושא והוא ימשיך לעסוק בו.

אליעזר כהן: אנחנו סומכים על חבר-הכנסת, מי שנהיה סגן שר יולי אדלשטיין שהוא יהיה שר כשר, אבל זה שיש את אריק מקרין ומעורב ורוצה להיות בעניינים, אני חושב שזו נקודה סמלית יפה מאד.

אליעזר כהן: אנחנו צריכים את זה ואני מקווה שזה ישתפר ויילך.

אליעזר כהן: לצבי הנדל הנכנס אני מאחל את כל ההצלחה.

אליעזר כהן: יש שם המון עבודה, אתה צריך את זה.

אליעזר כהן: בהצלחה.

צבי הנדל: תודה רבה.

צבי הנדל: ועכשיו כלת הבוקר הזה, בבקשה.

נעמי בלומנטל: תודה רבה.

נעמי בלומנטל: אני מצטרפת לאמירה שנאמרה קודם, שמבחינתי זה מאד-מאד מרגש, והייתי אומרת אפילו עול מסוים לעזוב את הוועדה הזאת.

נעמי בלומנטל: פעלנו יחד במשך למעלה מחמש שנים.

נעמי בלומנטל: זו תקופה לא קצרה, במיוחד במערכת פוליטית.

נעמי בלומנטל: המערכת הפוליטית מצד אחד מזכה אותנו, נבחרי הציבור, הרבה מאד.

נעמי בלומנטל: אני תמיד אומרת שיש לי זכות גדולה להיות חברת הכנסת בישראל, כמו גם לחבריי, ולהיות יושבת-ראש הוועדה כאן זו היתה זכות כפולה ומכופלת.

נעמי בלומנטל: אני הרגשתי את זה בכל רמ"ח אברי, כל יום, כל שעה, כל דקה.

נעמי בלומנטל: לכן העזיבה קשה, קשה מאד, גם בשל חברי הוועדה, שלרובם נשארו.

נעמי בלומנטל: היינו קדנציה אחת בין השנים 1966 ל-1999 ורובנו נשארנו חברים בוועדה זו.

נעמי בלומנטל: והפרידה קשה, כמובן, גם מן הצוות שאני חושבת שאין דוגמתו אולי גם לא בכנסת, אני לא יודעת בדיוק, אבל בכלל במדינת ישראל נשים כמו וילמה, ציפי, שהן הקבע, העוגן של הוועדה הזאת מבחינת המחויבות, המסירות העצומה, החזון, החוכמה, הכישורים.

נעמי בלומנטל: אני גם כתבתי את זה וגם אומרת את זה, והדברים גם יופיעו בחוברת שתצא מטעם הוועדה.

נעמי בלומנטל: אפשר גם ללמוד מהן הרבה מאד, מהיעילות הרבה שבה הן עובדות – יוצא מן הכלל.

נעמי בלומנטל: צבי, מבחינה זאת, אני אומרת לך, אתה פשוט התברכת, אתה תרגיש את זה.

נעמי בלומנטל: נמצאים כאן נציגים של ארגוני עולים ונציגי משרדי הממשלה.

נעמי בלומנטל: יש כאן מאסה, הון אנושי של רצון טוב ומוכנות כדי לעזור ולסייע.

נעמי בלומנטל: אני רוצה לברך גם את נציגי משרדי הממשלה.

נעמי בלומנטל: אני יודעת שלפעמים לא קל לכם.

נעמי בלומנטל: אתם זוכים כאן לא אחת, גם בוועדות כנסת אחרות, לקיטונות של צוננים, לביקורת רבה מאד.

נעמי בלומנטל: אני רוצה לציין במיוחד את האוצר, ויושבת כאן נטאשה שהיתה נציגת האוצר בוועדה ועזבה, במובן הזה שהאוצר לא מתכוון לומר דברים לא טובים, זה רק יוצא לו לפעמים.

נעמי בלומנטל: כי הם בסך-הכל שומרים על אוצר המדינה.

נעמי בלומנטל: בגדול ניסינו להתמודד עם – אני לא רוצה לומר את המלה הכל-כך נפוצה – מגוון של נושאים.

נעמי בלומנטל: זה מעבר למגוון של נושאים.

נעמי בלומנטל: ניסינו להתמודד עם כל העוצמה שיש בעלייה מכל ההיבטים שלה, מכל הרבדים.

נעמי בלומנטל: זה אומר בעיקר הקשיים.

נעמי בלומנטל: יש פיתוי רב מאד, ואני רוצה גם להזהיר אותך מעט מהפיתוי הזה, להתעסק כמעט רק במצוקות של העולים, אבל ראוי ורצוי להתעסק מבחינת העלייה במספר האדיר המבורך הזה של מיליון עולים בעשר שנים, ראוי לטפל בו, להתמודד אתו גם מזוויות ראייה נוספות ובעיקר ההתמודדויות הפנימיות שלהן, לא רק המצוקות הכלכליות, גם איך החברה הישראלית מקבלת אותם.

נעמי בלומנטל: עסקנו הרבה מאד בדימוי של העולים החדשים ובנסיון שלנו, הוותיקים, ואני באה מהצד של הוותיקים, לראות את העולים לא בדימוי שנוטים לייחס להם, והשתמשו במלים שונות ובתקשורת מופיע מה שנאמר עליהם.

נעמי בלומנטל: ניסינו עד כמה שאפשר לרדת לעמקי נשמתם של אלה שבאים לכאן, והמעבר לא קל, הוא מאד קשה.

נעמי בלומנטל: יושבים כאן אנשים רבים שמעידים על הקושי שבמעבר מארץ שהיא בעצם המולדת שלך למולדת חדשה.

נעמי בלומנטל: המעבר הזה הוא קשה ביותר, ולא מגיע לאף אחד שמגיע לכאן כעולה חדש שיתחילו להדביק לו עוד דימויים וסטיגמות.

נעמי בלומנטל: כך שפעלנו בצורה נחרצת מאד נגד סטיגמות שהדביקו לעולים חדשים.

נעמי בלומנטל: וזאת מעבר למצוקות שהן כמעט דבר של יום ביומו.

נעמי בלומנטל: אם זה המדענים, אם זה שכר-דירה, אם זה הקצבאות הכל-כך נמוכות.

נעמי בלומנטל: סגן השר שמתפקד היום כשר, יולי אדלשטיין, שעבדנו יחד גם במסגרת הוועדה וגם קודם לכן בהיותו שר, תהיה לך משימה מאד קשה, כי אני יודעת שהתקציבים לא הוגדלו, המצוקות גוברות, משום שהעולים שבהתחלה היו עולים וקיבלו כל מיני הטבות, ההטבות יורדות לאט-לאט.

נעמי בלומנטל: צריך לנסות לשמור, עד כמה שאפשר, והייתי אומרת אפילו ללכת עם האינדיבידואום.

נעמי בלומנטל: יש חזקים יותר שיכולים כבר להסתדר בכוחות עצמם, ויש חלשים יותר שהמדינה צריכה להמשיך ולסייע להם.

נעמי בלומנטל: צריך למצוא את המודוס-ויונדי בדברים האלה ואולי ללכת בכיוון של חקיקה אפילו.

נעמי בלומנטל: לא תמיד זה יכול להיות לפי שנה.

נעמי בלומנטל: התחלנו לטפל גם בחוק לקליטת עלייה.

נעמי בלומנטל: יכול להיות אדם שמגיע לכאן ובתוך שלוש שנים מרגיש בבית, מצא את מקומו, הילדים במערכת החינוך והכל טוב, ויכול להיות אדם שכעבור שלוש שנים עדיין עם בעיות נפשיות, כי הוא עוד לא התאקלם כאן, או שהילדים שלו לא מצאו את מקומם במערכת החינוך ועזבו.

נעמי בלומנטל: יש הרבה מאד בעיות.

נעמי בלומנטל: נשירה מבתי הספר, קשישים, מחסור אדיר בדיור.

נעמי בלומנטל: גם בחקיקה ניסינו לבנות את סדר היום כך, ואני משערת שזה יהיה פחות או יותר גם בהמשך, שיהיה יום מסוים לחקיקה.

נעמי בלומנטל: היתה בוועדת העלייה והקליטה חקיקה יותר משהיתה בעבר, גם בשל העובדה שהכנסת של 1996 היתה, דומני, היתה כנסת של פריצת דרך מבחינת העולים החדשים, לא מבחינת הפריצה שהם הגיעו לארץ, אלא שהם מצאו כאן ייצוג נאמן בדמות עולים חדשים, בדמות מפלגות שמייצגות עולים.

נעמי בלומנטל: שלא לדבר עכשיו אם זה טוב שיש מפלגה מסוימת, אבל זה בהחלט מביא לידי ביטוי את הכישלון שלנו, המפלגות הגדולות, שלא הצלחנו בתוכנו להביא לידי ביטוי מספיק את האינטרסים ואת הייצוג של העולים החדשים.

נעמי בלומנטל: מעבר למצוקות, מעבר לראייה הרחבה יותר, אם זה באמצעי התקשורת איך מציירים את העולים החדשים, את מי מראיינים.

נעמי בלומנטל: אני מאד בעד העדפה מתקנת, כי רוב הוותיקים לא מבינים את זה.

נעמי בלומנטל: איפה אתה רואה בעמדות מפתח, איפה אתה רואה ברשות השידור, לא רק כטכנאים אלא כמי שמופיעים באמצעי התקשורת, כמי שמראיינים אותם או שהם מראיינים בעצמם, ככוכבי תקשורת.

נעמי בלומנטל: אתה רואה גטו נפרד לחלוטין – אני לא רוצה לקרוא לזה גטו, אבל אמצעי תקשורת ייחודיים לעולים, שזה עולם ומלואו, יוצא מן הכלל.

נעמי בלומנטל: זאת ממש תגלית להכיר את אמצעי התקשורת בשפה הרוסית, שהיא עשירה מאד, מעמיקה מאד, אינטלקטואלית, מתמודדת מאד.

נעמי בלומנטל: זה לא קיים אצלנו, וחבל, אבל צריך לעשות את השעטנז, צריך לחבר את שניהם, צריך לקחת את האוצר האדיר שקיים בתקשורת אצל האינטלקטואלים שהביאו לכאן ולחבר אותם אלינו.

נעמי בלומנטל: אסור שתהיה הפרדה, אבל אותו חיבור צריך להיעשות לא מתוך התנשאות, חלילה, כפי שזה היה פעם, אלא מתוך היכרות ולימוד זה את זה.

נעמי בלומנטל: היה פה פעם מנכ"ל הרשות שאמר: צריך לעשות אינטגרציה, הם צריכים ללמוד מאתנו, הם צריכים לבוא ולהתחבר אלינו.

נעמי בלומנטל: לא עוד, אנחנו שינינו את כל הגישה.

נעמי בלומנטל: אנחנו צריכים ללמוד מהם, הם צריכים ללמוד מאתנו וניפגש איפה שהוא באמצע הדרך.

נעמי בלומנטל: היבט נוסף שניסינו גם אותו להכניס לפעילות של הוועדה הוא הבחינה, למשל, של חוק השבות.

נעמי בלומנטל: זה לגיטימי, גם בוועדה, שחברי הכנסת, נבחרי ציבור, אינטלקטואלים, פילוסופים, התאחדויות עולים ואחרים, לגיטימי שאנחנו נבחן האם חוק השבות טוב שהוא מופיע בניסוחו הקיים, או האם כדאי או רצוי לשנות אותו.

נעמי בלומנטל: אנחנו התחלנו לדון בשאלה הזאת, והייתי מאד ממליצה להמשיך את הדיון הזה.

נעמי בלומנטל: עשינו את זה גם בחדר ההרצאות, כאשר הקדשנו לנושא הזה לפחות יום עיון אחד.

קריאה: חייבים לסיים את הדיון הזה מפני שאו-טו-טו הוא ייכנס לחוקה.

נעמי בלומנטל: אתה יודע את דעתי, אני לא אכנס עכשיו לקטע של החוקה.

נעמי בלומנטל: לפי דעתי זה עוד מוקדם מדי.

נעמי בלומנטל: אבל דווקא בשל הבעיות שיש לנו כאן, וכמובן העלייה – ותכף אומר כמה מלים לגבי התפוצות.

נעמי בלומנטל: ניסינו לקיים כאן דיונים שקשורים לעם היהודי, מהי מחויבותה של מדינת ישראל כלפי יהודים ברחבי תבל, עד כמה אנחנו צריכים ללכת לקראתם.

נעמי בלומנטל: היתה כאן עכשיו דוגמה מאד מאלפת.

נעמי בלומנטל: למשל, החטופים בארגנטינה.

נעמי בלומנטל: מדינת ישראל צריכה להציל, בוודאי, אבל עד כמה אנחנו צריכים ללכת.

נעמי בלומנטל: היום, כשיש ועדות חקירה, עד כמה אנחנו צריכים ללכת לקראת אותם יהודים, רק אם הם אזרחי מדינת ישראל, או האם הם נחטפו בארגנטינה ומדינת ישראל עשתה מספיק בתקופה הזאת.

נעמי בלומנטל: אותו דבר היה לנו עם החטופים עכשיו בצ'צ'ניה.

נעמי בלומנטל: יש לנו מצב בעייתי מאד עם מה שקורה עכשיו באיראן.

נעמי בלומנטל: זה דיון שיש בו נגיעה גם פילוסופית, גם ערכית, מה המחויבות של מדינת ישראל כמדינתו היחידה של העם היהודי כלפי אותם יהודים.

נעמי בלומנטל: במצוקה – זה ברור, אבל אם הם לא במצוקה, האם לנו יש ענין כמדינת ישראל לעסוק בחינוך יהודי בתפוצות, ועד כמה?

נעמי בלומנטל: האם המדינה צריכה להקציב מתקציבה לחינוך יהודי בתפוצות?

נעמי בלומנטל: האם זה ענין שלנו שיש התבוללות בחוץ-לארץ, בין שזה בארצות-הברית, בצרפת, דרום אמריקה?

נעמי בלומנטל: ההתבוללות מגיעה לכדי 50%.

נעמי בלומנטל: מה זה אומר לגבי מדינת ישראל, ומה תפקידנו מבחינת כנסת ישראל, מבחינת מדינת ישראל עם ההתמודדות עם הבעיות האלה, עד כמה אנחנו צריכים להיות מעורבים, אם בכלל.

נעמי בלומנטל: הייתי שמחה אם היינו ממשיכים לראות את כל השאלות האלה בראייה כוללת, רחבה.

נעמי בלומנטל: וכמובן , יחסי הגומלין ישראל-תפוצות.

נעמי בלומנטל: לכן הוספנו לשמה של הוועדה, מתוך הכרת הערך של ישראל-תפוצות, הוספנו לשם הוועדה את המלה "ותפוצות", כדי שלא נהיה רק בנישה הרחבה, ויחד עם זה הצרה של מצוקות העולים, שעליה מופקד סגן השר מיכאל מלכיאור.

נעמי בלומנטל: אני מקדמת בברכה את סגן השר מלכיאור.

נעמי בלומנטל: הגעת בדיוק כשאנחנו מדברים על התפוצות.

נעמי בלומנטל: אולי זה יעניין אותך, סגן השר מלכיאור, שבעבר הגיעו עולים לארץ והיתה התנגדות מסוימת מצד כמה מחברי הוועדה שהם יתגוררו ביש"ע, שתקציבים יופנו ליש"ע.

נעמי בלומנטל: התמודדנו עם הבעיות האלה.

נעמי בלומנטל: לא הייתי אומרת שזה היה הדבר המרכזי בוועדה.

נעמי בלומנטל: היריעה באמת רחבה מאד, עולם ומלואו.

נעמי בלומנטל: אני חושבת שהמחויבות הראשונית שלנו הוא עתידה של הציונות, עתידו של עם ישראל בוועדה זו, עלייה, קליטה ותפוצות.

נעמי בלומנטל: לכן, צבי, לפני שאומר לך כמה מלים אני גם רוצה לברך את יולי אדלשטיין.

נעמי בלומנטל: יש לך משימה מאד כבדה, האתגרים הם עצומים.

נעמי בלומנטל: אני יודעת שיש קושי רציני בתקציבים.

נעמי בלומנטל: לא קל יהיה למצוא את שיווי המשקל ואת שביל הזהב בין התקציבים שכמעט ואינם לבין המצוקות האדירות שקיימות.

נעמי בלומנטל: אני אשמח, כמובן, לסייע בכל מה שקשור לתשתיות, יחד עם השר איווט ליברמן שגם הוא מבטא קידום והתערות אדירה שיש לעולים החדשים בארץ.

נעמי בלומנטל: דרך אגב, אני גם בעד העדפה מתקנת לעולים, והתחלתי לומר את זה.

נעמי בלומנטל: אם ניקח את רשימת המנכ"לים, הסמנכ"לים, חברים בדירקטוריונים, יושבי-ראש מועצות מנהלים, כמה עולים יש ביניהם?

נעמי בלומנטל: כמעט אין.

נעמי בלומנטל: כאן צריך ללחוץ ולא להרפות.

נעמי בלומנטל: אין שום סיבה בעולם ולא ייתכן שאותם אנשים שהקימו את המדינה הזאת וצאצאיהם ממשיכים לקיים את המדינה, שיהיה להם מונופול על כל התפקידים בצמרת המדינה.

נעמי בלומנטל: בשום אופן לא.

נעמי בלומנטל: צריך לפרוץ את זה, לא רק בפוליטיקה, גם במקצוע, בבנקים ובכל מקום.

נעמי בלומנטל: זאת משימה גם שלנו.

נעמי בלומנטל: אני שוב רוצה לציין גם את הפעילות של הצוות המקצועי של הוועדה – וילמה, ציפי ויפעת.

נעמי בלומנטל: זה צוות יוצא מן הכלל עם אכפתיות, ציונות, מסירות אדירה, כשרון, חוכמה.

נעמי בלומנטל: וכמובן אביטל, התחקירנית שלנו שגם היא, כמו שזה קרה גם לי, התאהבנו בוועדה הזאת ולא רצינו לעזוב.

נעמי בלומנטל: זאת הפוליטיקה שכל-כך אוהבים לקרוא עליה בעתונים.

נעמי בלומנטל: זה כמו רולטה שמסתובבת ואנחנו הפוליטיקאים מוצאים את עצמנו פתאום פה ופתאום שם.

נעמי בלומנטל: הנה יש לנו עכשיו סגן יושב-ראש הכנסת, מיכאל נודלמן.

נעמי בלומנטל: יש לנו עכשיו את יושב-ראש ועדת העלייה, הקליטה והתפוצות צבי הנדל.

נעמי בלומנטל: יש לנו את סגן השר יולי אדלשטיין.

נעמי בלומנטל: יש לנו את סגן השר הנמרץ, הנהדר, יורה שטרן.

נעמי בלומנטל: אמנם המאסה הם העולים מברית-המועצות לשעבר, וגם מקור העלייה עדיין העיקרי הוא מחבר העמים ורוסיה, אבל אנחנו כמובן צריכים להביא לכך, וזה האתגר של מדינת ישראל, להביא עוד מיליון עולים בעשר שנים.

נעמי בלומנטל: להערכתי יהיה קשה מאד להביא עולים מארצות-הברית, אם כי כשהם באים לכאן במשלחות הזדהות הם תמיד שואלים: מה אנחנו יכולים לעשות למען מדינת ישראל?

נעמי בלומנטל: אני אומרת להם: לא תאהבו לשמוע את זה, אבל תעלו לארץ.

נעמי בלומנטל: אני רוצה "לזרוק" לכם את הכפפה של יהדות דרום אמריקה, בעיקר ארגנטינה, ששם יש מצוקה קשה ביותר, וזה עשוי להיות כישלון אדיר אם לא נצליח להביא אותם.

נעמי בלומנטל: זה אתגר, זה ממש לפתחנו, וחייבים-חייבים להביא אותם לארץ.

נעמי בלומנטל: אני קוראת גם לך וגם ליולי, ובתוקף היותי יושבת-ראש הליכוד העולמי - - -

צבי הנדל: תכיני תשתית.

נעמי בלומנטל: נכון.

נעמי בלומנטל: תשתית, יישובים חדשים, תעשייה, מים, חשמל, אנרגיה וכו'.

יורי שטרן: אפשר לראות את יהדות ארגנטינה כחלק מהתפוצה הרוסית.

נעמי בלומנטל: וכמובן צרפת.

נעמי בלומנטל: אני מקווה שגם יהודי איראן יחליטו לבוא לכאן ותימצא הדרך להביאם.

נעמי בלומנטל: וכמובן עוד תפוצות רבות ברחבי תבל, שהכמיהה שלנו שהם יגיעו לארץ.

נעמי בלומנטל: אני רוצה גם להודות לצוות המסור שלי.

נעמי בלומנטל: נמצאות כאן הדוברת שלי עפרה שקד, הדוברת שלי בשפה הרוסית ז'אנה לוקשן-קורסונסקי, שעשו עבודה נהדרת ועזרו להעלות גם את הוועדה לסדר-היום הציבורי ולתודעה הציבורית.

נעמי בלומנטל: וכמובן, סיגל, שאיננה כאן מסיבת מחלה, והשר שכבר יושבת ולומד את משרד התשתיות, וברוך שליו.

נעמי בלומנטל: נמצא אתנו גם סגן השר, שהיה השר לענייני תפוצות, כך שנגענו גם בנושאים שהיו קשורים וקשורים למשרדך.

נעמי בלומנטל: אני רוצה לאחל לך, צבי –גם אני מההתיישבות.

נעמי בלומנטל: אני גדלתי בבצרון, ויש לי עוד כמה דונמים שם.

יולי יואל אדלשטיין: גם את מן הלובי החקלאי?

נעמי בלומנטל: גם אני מהלובי החקלאי.

נעמי בלומנטל: אמנם את הפרדס מכרנו, כי לא היה ממה לחיות, אבל חוץ מזה אנחנו באמת שותפים לעשייה הציונית, לבניית הארץ הכל-כך אהובה שלנו.

נעמי בלומנטל: אנחנו נמצאים היום במצב מאד קשה במדינה, ודווקא כשאנחנו נמצאים במצב כל-כך קשה אני מצפה מכולנו להתעלות מעל בעיות היום-יום, כי להערכתי, ואני חושבת שכולנו שותפים לעמדה הזאת.

נעמי בלומנטל: אם יהיה לנו החוסן הפנימי והאמונה והביטחון העצמי והביטחון שלנו גם בעוצמה שלנו כאן בארץ, לא רק עוצמת הנשק אלא גם עוצמת הזכות על הארץ הזאת, בעוצמה הזאת נצליח להמשיך ולגרום לכך שזאת תהיה מדינתו המשגשגת של העם היהודי ונתגבר על כל הקשיים העכשוויים.

נעמי בלומנטל: אני מאחלת לך הרבה מאד הצלחה.

נעמי בלומנטל: כל טוב.

נעמי בלומנטל: תודה רבה לכם.

צבי הנדל: תודה רבה.

צבי הנדל: אדוני סגן שר החוץ, בבקשה.

מיכאל מלכיאור: קודם-כל אני מתנצל על האיחור.

מיכאל מלכיאור: בדקות הספורות שאני כאן זה לא הסימן לבאות.

מיכאל מלכיאור: בתקופתה של נעמי כיושבת-ראש הוועדה הייתי כאן הרבה מאד פעמים והיו לנו הרבה מאד דיונים מרתקים לקידום הנושאים המשותפים.

מיכאל מלכיאור: לדעתי לפחות, בנושאים שהוועדה עסקה בהם, אין קואליציה ואופוזיציה.

מיכאל מלכיאור: כל הזמן היתה פה ממשלת אחדות ועבדנו מכיוונים שונים למען אותן מטרות, ואני גם חושב שבגדול קידמנו אותן במשך 19 החודשים שעברו.

מיכאל מלכיאור: אני שמח שקיבלתי בחלקי, חוץ מהתפקיד הנכבד של סגן שר החוץ, ובעוד כמה דקות אני צריך לצאת לג'ניבה להגן על מדיניות זכויות אדם של מדינת ישראל בוועידת האו"ם – אני באמת שמח שיכולתי לקבל לידי את נושא התפוצות בכל ההיקף יחד אתי למשרד החדש, עם אנשים, ואני מקווה מאד שנוכל להמשיך לקדם את הנושאים האלה.

מיכאל מלכיאור: אני רק רוצה לברך את האנשים האחרים שנכנסו לתפקיד.

מיכאל מלכיאור: קודם-כל את נעמי שיוצאת לתשתיות של מדינת ישראל כדי להכין את התשתיות לקליטת עלייה ולקבלת יהודי התפוצות.

מיכאל מלכיאור: אני רוצה גם לברך את היושב-ראש החדש של הוועדה.

מיכאל מלכיאור: אני בטוח שאנחנו נוכל לעבוד בשיתוף-פעולה הדוק.

מיכאל מלכיאור: אני יודע שנושא התפוצות וגם הנושא של עלייה וקליטה קרובים מאד ללבך ולא יהיה לך קשה פה להתמסר כולך לנושאים האלה.

מיכאל מלכיאור: אני רוצה להגיד כמה מלים גם ליולי וליורי.

מיכאל מלכיאור: עם יולי עבדנו יחד במפלגות שונות למען אותן מטרות, והרבה פעמים זה מפתיע שזה בא מכיוונים מאד שונים, אבל מגיעים לאותן מסקנות למען הקליטה ולמען יהדות התפוצות.

מיכאל מלכיאור: זו באמת גישה לגמרי מהפכנית וחדשה שמסתכלת על התפוצות היום, שלדעתי צריכים להסתכל, מבחינת סדר-עדיפות, כמעצמה.

מיכאל מלכיאור: זה חשוב לנו כמעצמה, יותר חשוב, לדעתי, מארצות-הברית, מאירופה ומכל המעצמות האחרות.

מיכאל מלכיאור: בוועדה לביטחון לאומי אפילו הכירו בעובדה שיהדות העולם היא נכס אסטרטגי למדינת ישראל.

מיכאל מלכיאור: בשבילנו זה לא היה חידוש כל-כך גדול, אבל זה טוב מאד.

מיכאל מלכיאור: אני באמת מברך את זה, ואני לא אומר את זה רק בציניות, כי אני חושב שההכרה הזאת מתפשטת והולכת.

מיכאל מלכיאור: ראינו את זה בצורה מאד מובהקת בחצי השנה האחרונה גם מבחינת ההסברה וגם מבחינת הסיוע, וגם מפני שלגבי התוכנית לפעמים היה לי קצת ויכוח עם נעמי, אבל אני חושב שבוויכוח הזה אנחנו כבר באותו צד, כאשר לפני חודש הגיעו לארץ 10,000 סטודנטים מכל רחבי העולם, שהם מנותקים לגמרי מהעולם היהודי, בזמן שאף תייר לא בא לארץ.

מיכאל מלכיאור: אני יודע שבתפקיד שלך, יולי אתה תקדם, כמו שעשית בקדנציה הקודמת כשר הקליטה, אני יודע שאתה תעבוד ותקדם, ואני אסייע לך במה שאוכל, ואנחנו נעבוד יחד.

מיכאל מלכיאור: אני מכיר את יורי הרבה מאד שנים.

מיכאל מלכיאור: הוא תמיד היה באופוזיציה, ועכשיו אנחנו נהנה מזה שיורי יהיה בקואליציה.

מיכאל מלכיאור: הוא לא רק יהיה בקואליציה, הוא יצטרך להגן על הממשלה ועל מדיניותה, וזה יהיה תענוג לכולנו לראות את הדבר הזה.

מיכאל מלכיאור: אני מקווה עדיין שתביא לתוך הקואליציה הזאת את היצר האופוזיציוני הבריא של שיפור דברים וביקורת על דברים, ואני בטוח שהשילוב הזה יהיה לברכה למדינת ישראל.

מיכאל מלכיאור: תודה.

צבי הנדל: ברשות

צבי הנדל: כם, אני רוצה להתנצל על האיחור בפני אלה שהגיעו לדיון על עולי תימן.

צבי הנדל: אני מקווה שתסלחו לנו, הדיון יתקיים קצת יותר מאוחר.

צבי הנדל: בכנסת הזאת אין הרבה רגעים של התרגשות חיובית.

צבי הנדל: אני זוכר את עצמי מתרגש עד כדי דמעות, כאן בכנסת, שלוש פעמים.

צבי הנדל: פעם ראשונה כששרנסקי הושבע לשר, מיד אחריו כאשר ה"פרא אדם" הזה הושבע לשר, ובשבוע שעבר כשהודיעו מעל דוכן הכנסת שנודלמן יהיה סגן יושב-ראש הכנסת.

צבי הנדל: אני לא יודעת משום-מה אצלך לא התרגשתי.

צבי הנדל: יכול להיות שהייתי מוכן יותר.

יורי שטרן: - - -

צבי הנדל: מעבר למלים המוחצנות שאנחנו תמיד אומרים, אני מאמין שהעלייה הוא אחד הדברים היותר מקודשים למדינת ישראל.

צבי הנדל: זה אומר שאנחנו צריכים לטפל בעלייה עם כל הלב ועם כל הנשמה, ובמלוא הרצינות, כי זה נכס אסטרטגי שממנו אנחנו שואבים את הכוח, ולפעמים, לגלויות מסוימות, אולי בגלל זה אנחנו קיימים.

צבי הנדל: אמרו לי, נעמי, שאני נכנס לנעליים גדולות.

נעמי בלומנטל: 38.

צבי הנדל: הסתכלתי על הרגליים שלך ואכן נעליים גדולות מאד, לא פיסית.

צבי הנדל: מה שעוד היה חסר לי, שמעתי כאן מהחברים, וגם בלי זה, אני מאחל לעצמי שאני אשמע בסיום תפקידי מה שאת שמעת כאן, וניכרים דברי אמת, אני לא חושב שהם נאמרו מתוך נימוס.

צבי הנדל: בתור הנדל, משפחה של קומפוזיטור גדול, האוזן המוסיקלית שלי היתה חשה אם היה זיוף או לא היה זיוף.

צבי הנדל: וכעולה חדש, רק 42 שנה בארץ, אני יודע שקליטת עלייה זה פרק קשה ומסובך שכרוך בשינוי כמעט בכל מה שהבן-אדם עובר.

צבי הנדל: לא רק שפה, עבודה, חברה, מזג אוויר וכו' – הכל יחד.

צבי הנדל: וגם אם הבן-אדם בריא וחזק ומוכן ולמד והתכונן, עדיין החברה צריכה לעשות מאמצים גדולים על-מנת שהנחיתה תהיה רכה.

צבי הנדל: יש הרבה מה לעשות.

צבי הנדל: עברתי קצת על הפרוטוקולים של הוועדה.

צבי הנדל: יש דברים שאני מביא מיידע אישי.

צבי הנדל: סתם כאזרח המדינה אני חושב שהדברים פה חשובים.

צבי הנדל: קצת נגעו בהם, אבל הלפרט איננו פה אז לא ארחיב את הדיבור על כך, כי אחרת הייתי מרחיב בשביל להרגיז אותו, בנושא הגיור, למשל.

צבי הנדל: יש הרבה מה לעשות.

צבי הנדל: אני מקווה שנצליח בחלק מהדברים לגעת.

צבי הנדל: אני מקווה מאד שאזכה, נזכה כולנו, שבתקופת היותי בוועדה תהיה עלייה גדולה - אני לא אהיה עשר שנים בוועדה, כבר הקציבו לי זמן, אני אהיה הרבה פחות – כי בסופו של דבר זה קטע מאד-מאד חשוב.

צבי הנדל: ואחרונים חביבים העובדים, שעוד לא הספקתי לעבוד אתם, ואני מפחד שאם עכשיו אני אחלק קומפלימנטים על פעם-פעמיים שנפגשתי אתך, אחר-כך תשמיני מנחת, ומה יהיה הלאה?

צבי הנדל: אז אני מאחל לעצמי ליהנות מכם כמו שנעמי נהנתה מכם, ואני מאחל לחברי הוועדה ולכל הגופים העוסקים ותומכים ויגעים בתחום הזה של עלייה וקליטה לשיתוף-פעולה מקסימלי האפשרי.

צבי הנדל: לסגן השר שעוסק בענייני התפוצות, שתהיה לו מה שפחות עבודה, כי כולם יעלו לארץ בעזרת השם.

צבי הנדל: לסגן השר שיצטרך לקלוט את העלייה הגדולה הזאת, ולסגנית השר שצריכה להכין את התשתית לקליטת העולים.

צבי הנדל: ולסגן השר, שלא בכדי שמו אותו קרוב-קרוב במשרד ראש הממשלה כאופוזיציונר, בשביל להרגיע.

צבי הנדל: אני מאחל לכולכם ולכולנו בהצלחה, ובעזרת השם במדינה כמו שלנו, כל-כך מוצלחת, שבמשך 52 שנה כתבנו בדפי ההיסטוריה כמות כזאת.

צבי הנדל: ..

צבי הנדל: שיש מדינות שגם במאתיים ובשלוש מאות שנה לא נכתבו, אין לנו מה להתבייש.

צבי הנדל: אין ספק שאם נתאמץ, יש לנו את כל היכולות, ובעזרת השם נצליח.

צבי הנדל: תודה רבה לכולם.

נעמי בלומנטל: תודה רבה.

צבי הנדל: חמש דקות הפסקה ואחר-כך נתחיל בדיון שהיה צריך להתחיל לפני חצי שעה.

צבי הנדל: הישיבה נעולה.